Un suporter al echipei PSV Eindhoven a fost grav rănit în timpul unor ciocniri care au avut loc, miercuri seară, la Dortmund, înaintea meciului din returul optimilor Ligii Campionilor, a anunţat poliţia germană, conform AFP.
Un olandez în vârstă de 35 de ani a fost grav rănit, iar poliţia investighează circumstanţele incidentului, a precizat poliţia pentru SID.
Potrivit cotidianului german Bild, două grupuri de fani s-au ciocnit în jurul orei 19.50, în drum spre stadionul din Dortmund, unde PSV Eindhoven juca împotriva Borussiei în manşa secundă a optimilor Ligii Campionilor.
"Un fan olandez în vârstă de 35 de ani a fost lovit pe Hohe Straße de un agresor încă necunoscut", a precizat poliţia din Dortmund într-un comunicat. "Ca urmare, el a căzut la pământ şi a fost grav rănit. Contrar estimărilor iniţiale, nu a existat niciun pericol pentru viaţă. Ancheta este în curs de desfăşurare".
De asemenea, poliţia a raportat o serie de incidente înaintea meciului, în oraş, unde s-au adunat 3.500 de olandezi. "În mai multe rânduri au fost lansate artificii atât în Piaţa Veche, cât şi în timpul deplasării spre stadion. Poliţia a iniţiat mai multe proceduri penale. Mai mulţi suspecţi au fost identificaţi şi au fost stabilite datele personale. Cel puţin două persoane au fost rănite de focurile de artificii în Piaţa Veche şi au trebuit să fie tratate de serviciile de urgenţă."
Pe teren, Borussia Dortmund s-a calificat în sferturile de finală cu o victorie cu 2-0, la trei săptămâni după ce a remizat în Olanda. În timpul meciului nu s-au înregistrat incidente.